አሁን ነው እንግዲህ ዋናው ወኔዬ የተቀሰቀሰላችሁ፡፡ ዋናው ፕሮግራም ሲጀመር የአባት አርበኞች ፉከራ ተጀመረ። እነርሱን ለማጀብ ደግሞ ወኔ ቀስቃሽ ሙዚቃ ሲለቀቅ ምን እንደሚፈጠር አስቡት፡፡ ‹‹አሁን ይሄ ደግሞ ምን አደረኩ ብሎ ነው?›› ይሉኛል ብዬ ነው እንጂ መሃል ገብቼ ‹‹አካኪ ዘራፍ» ማለት አምሮኝ ነበር፡፡ ቆይ ግን ጦር ሜዳ የተሰለፈ ብቻ ነው እንዴ መፎከር ያለበት? የአባቶች ጀግንነት ብቻ እኮ እኔን ቢያስፎክረኝ በቂ ነው፡፡ በተለይማ የአባት አርበኞችን ፉከራ ሌሎች ሰዎች ሲያጅቡት ሳይ ‹‹በቃ አሁን ነው መፎከር ያለብኝ›› ብዬ ነበር፡፡ ልቤ በጀግንነት ሙልት አለ፡፡ እንዲያውም የዚያን ጊዜ ግራዚያኒ አጠገቤ ቢኖር ከአብርሃም ደቦጭና ሞገስ አስገዶም የተረፈውን እጁን ጠምዤ ነበር የምጠለው(አቤት ጉራ!)